
A sztrájkhoz való jog szabályozásának európai formái a transznacionális kihívások tükrében

Nemzetközi szinten a globalizáció, Uniós szinten a belső piac kialakítása kihívásokat hozott magával a kollektív munkaügyi kapcsolatok hagyományos rendszerébe. A globalizált világban a munkavállalói jogok hatékony védelme a munkavállalók nemzetközi szintű összefogásán és szolidaritásán alapulhat, aminek egyik megnyilvánulása lehet a transznacionális kollektív fellépés.
Az Európai Unió működéséről szóló szerződés azonban explicit kivonja a közösségi kompetenciák köréből az egyesülési és sztrájkhoz való jogot. Így a kollektív fellépések joga továbbra is tagállami hatáskörben maradt. A kompetencia hiánya két dilemmát vet fel.
Az egyik, hogy az alapszabadságok és a sztrájkhoz való jog ütközése esetén melyik élvez prioritást? A Viking és Laval ügyek ezt a kérdést feszegetik. Végeredményben azonban úgy tűnik, hogy a közösségi jog a közös piac és az alapszabadságok védelmét részesíti előnyben.
A másik dilemma, hogy hogyan alakul az uniós szintű transznacionális sztrájkok szabályozása uniós kompetencia hiányában, tagállami szinten. Ezért összehasonlítottam három gazdaságilag meghatározó tagállam sztrájkjogi modelljét, és arra jutottam, hogy a sztrájkjogi szabályok lényegesen eltérnek, különböző hagyományokra és koncepciókra épülnek, így más korlátozások érvényesülnek a sztrájkhoz való jog gyakorlása tekintetében. Eltérések találhatóak például a jogosultak köre, a békekötelem, az eljárási szabályok, és a szolidaritási sztrájkok kapcsán. Ez akadályozza a transznacionális kollektív fellépések egységes megítélését, és hátráltatja hatékony kibontakozásukat.
A munkavállalói oldal transznacionális fellépéseivel szembeni akadályok miatt, az Unió szintjén a szociális partnerek közötti viszony nem kiegyensúlyozott. Kiutat a szempontváltás jelentheti; a válság miatt a szociális jogok szerepét át kellene értelmezni; funkciójukat a deregulációs gazdaságpolitika korlátozása helyett a gazdasági stabilitás helyreállításában lehetne megjelölni. Ez elvezethetne az európai szociális kompetencia és a szociális párbeszéd kollektív fellépésekre való kiterjesztéséhez.



